Targalės valsčius

Targalės valsčius () – viena iš Ventspilio savivaldybės administracinių teritorijų prie Ventos ir Baltijos jūros pakrančių Kurše, Latvijoje. Ribojasi su Ventspilio miestu, Talsų savivaldybės Kolkos valsčiumi ir savo savivaldybės Ancės, Puopės, Ugalės, Varvės ir Piltenės valsčiais. Valsčiaus centras – Targalė. Dalis Targalės valsčiaus kaimų įeina į Lyvių pakrantės teritoriją.

Istorija 
Pirmą kartą Targalė rašytiniuose šaltiniuose (Thargolae), kaip kuršių kunigaikščio Lamekino valda (kiligunda) Ventavos žemėje, paminėta 1230 metais. 1253 m., po Kuršo padalijimo, Targalė atiteko Livonijos ordinui. XIX a. antrojoje pusėje buvo sudarytas Sarkanmuižos valsčius (). XX a. trečiame dešimtmetyje prie Ventspilio nuo Kuldygos kelio ir Paventės (Lybciemas, Dzirtniekciemas) buvo prijungti kai kurie kaimai. 1935 m. Sarkanmuižos valsčiaus plotas buvo 308,2 km². 1939 m. jis buvo pervadintas Ventos valsčiumi. 1945 m. Ventos valsčiuje buvo sudarytos Liepenės, Targalės ir Ventos kaimų tarybos. 1954 m. Liepenės kaimą prijungė prie Ventos kaimo. 1961 m. dalį, o 1966 metais, kai Ventos kaimą panaikino, beveik jį visą prijungė prie Targalės valsčiaus. 1996 m. prie Ventspilio buvo prijungtos Maurciemo apylinkės. 2009 m. valsčius, kaip administracinė teritorija, buvo įtrauktas į Ventspilio savivaldybę. Po 1991 m. Latvijos vyriausybės nutarimo dalis valsčiaus kaimų (Lūžnia, Lielirbė, Mikeltuornis, Jaunciemas) įeina į Lyvių pakrantės teritoriją.

Svarbūs objektai 
 Uovišių švyturys
 Mikeltuornio švyturys
 Gryžų Velnio suolas (didelis riedulys)
 Targalės dvaras su parku
 Mikeltuornio smuklė

Targalės valsčiaus kaimai

Gamta 
Targalės valsčius išsidėstęs prie Baltijos jūros ir Irbės sąsiaurio pakrančių, taip pat Ventos kairiajame krante, jos žemupyje. Pajūryje yra vienas iš labiausiai išreikštų Latvijos sausumos ragų (kyšulių) – Uovišių ragas (). Kraštovaizdis lygus: valsčius plyti Pajūrio žemumos Ventavos ir Irvės lygumose.

Vandens telkiniai

Upės 
Venta, Irbė, Kamarcė, Elkškenė, Mauriniupė, Platenė, Aga, Jaunupė, Skaldė, Standzė

Ežerai 
Klanezeras (67 ha), Puterezeras (8,3 ha)

Pelkės 
Klanių pelkė, Platenės pelkė

Transportas 
Valsčiumi eina pagrindinis kelias Ryga–Ventspilis (A10), regioniniai keliai Ventspilis–Piltenė (P122), Ventspilis–Kolka (P124) ir geležinkelio linija Ryga–Ventspilis (stotys – Ventspilis-2 ir Elkškenė).

Įžymūs žmonės 
 Janis Princis (1796–1868) – lyvių vertėjas, poetas, visuomenės veikėjas
 Alyda Vanė () (1899–1969) – operos dainininkė

Šaltiniai